сегѡ̀ ра́ди накажѝ ны̀, ѻба́че въ бл҃гости, а не съ я́ростію твое́ю, да не ума́леныхъ на́съ сотвори́ши, и па́че всѣ́хъ живу́щихъ на землѝ во уничиже́ніе бу́демъ, млс̑ть бо твоя̀ неизрече́нна, и чл҃вѣколю́біе твоѐ непобѣди́мо, и бога́тство бл҃гости твоея̀ неизслѣ́димо, на ня́же и дерза́юще мо́лимся, и ми́ли ся дѣ́емъ прекланя́юще кѡлѣ́на серде́цъ на́шихъ:преста́ни ѿ сѣ́чи гнѣ́ва твоегѡ̀, мо́лимъ прилѣ́жнѡ, я́коже при дв҃дѣ дре́вле ѡ и́же на лю́дехъ твои́хъ, а́ще и не подо́бное покая́ніе показу́емъ:но я́кѡ пребл҃гі́й уста́ви гнѣ́въ тво́й, укротѝ я́рость твою̀ пра́ведную, и да́ждь стра́ждущымъ здра́віе, немощству́ющымъ крѣ́пость, здра̂выя же соблюдѝ, вся́къ неду́гъ, и вся́кую я́зю ѿженѝ ѿ люде́й твои́хъ:всѣ́хъ ѿ сегѡ̀ ча́янія свободѝ, соблюда́яй безнавѣ́тны по бы́вшей болѣ́зни и сохраня́яй вседержи́тельною твое́ю руко́ю неприкоснове́нны ѿ лю́тагѡ сегѡ̀ ѡѕлобле́нія, и губи́тельнагѡ сокруше́нія:вои́стинну бо поколеба̀ всѣ́хъ, и смутѝ я́рость гнѣ́ва твоегѡ̀